Document ID: 32013D0640

KOMISJONI RAKENDUSOTSUS,
7. november 2013,
Euroopa kõrgetasemelise translatiivsete meditsiiniuuringute taristu loomise kohta Euroopa teadusuuringute infrastruktuuri konsortsiumina (EATRIS ERIC)
(2013/640/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 25. juuni 2009. aasta määrust (EÜ) nr 723/2009 Euroopa teadusuuringute infrastruktuuri konsortsiumi (ERIC) käsitleva ühenduse õigusliku raamistiku kohta, (1) eriti selle artikli 6 lõike 1 punkti a,
ning arvestades järgmist:
(1)
Tšehhi Vabariik, Taani Kuningriik, Eesti Vabariik, Itaalia Vabariik, Madalmaade Kuningriik ja Soome Vabariik esitasid komisjonile taotluse Euroopa kõrgetasemelise translatiivsete meditsiiniuuringute taristu loomiseks Euroopa teadusuuringute infrastruktuuri konsortsiumina (edaspidi „EATRIS ERIC”). Hispaania Kuningriik ja Prantsuse Vabariik osalevad EATRIS ERICu tegevuses esialgu vaatlejana.
(2)
Tšehhi Vabariik, Taani Kuningriik, Eesti Vabariik, Hispaania Kuningriik, Prantsuse Vabariik, Itaalia Vabariik ja Soome Vabariik on valinud Madalmaade Kuningriigi EATRIS ERICu asukohaliikmesriigiks.
(3)
Käesolevas otsuses ette nähtud meetmed on kooskõlas määruse (EÜ) nr 723/2009 artikli 20 alusel loodud komitee arvamusega,
ON VASTU VÕTNUD KÄESOLEVA OTSUSE:
Artikkel 1
1. Käesolevaga luuakse Euroopa teadusuuringute infrastruktuuri konsortsium Euroopa kõrgetasemelise translatiivsete meditsiiniuuringute taristu jaoks, mille nimi on EATRIS ERIC.
2. EATRIS ERICu põhikiri on sätestatud otsuse lisas. Kõnealust põhikirja ajakohastatakse ja see tehakse avalikkusele kättesaadavaks EATRIS ERICu veebisaidil ja selle põhikirjajärgses asukohas.
3. Konsortsiumi EATRIS ERIC põhikirja olulised osad, mille muutmise peab määruse (EÜ) nr 723/2009 artikli 11 lõike 1 kohaselt heaks kiitma komisjon, on sätestatud põhikirja artiklites 1, 2, 18, 20, 21, 22, 23, 24, 25, 28 ja 29.
Artikkel 2
Käesolev otsus jõustub kolmandal päeval pärast selle avaldamist Euroopa Liidu Teatajas.
Brüssel, 7. november 2013

Labels: 4
7
0
18
15